Middelsstore, noe brede og flate, blanke, gjerne metallisk skinnende løpebiller. Hodet er middelsstort med nokså store, framstrakte kjever og rundet utstående fasettøyne. Pronotum er sekskantet, bredere enn langt, med bredt avsatte sidekanter, mye smalere enn dekkvingene. Disse er litt rundede, svært blanke, med fine, regelmessige punktrader, på sidene litt "bulkete".